8)

Regulas 44. un 45. pantu aizstāj ar šo: “44. pants Obligātais kontroles līmenis 1. Kompetentā kontroles iestāde veic pārbaudes attiecībā uz prasībām vai standartiem, par kuru ievērošanu tā ir atbildīga, attiecībā uz vismaz 1 % visu lauksaimnieku, kas iesnieguši atbalsta pieteikumus saskaņā ar atbalsta shēmām tiešajiem maksājumiem Regulas (EK) Nr. 1782/2003 2. panta d) punkta nozīmē un par kurām attiecīgā kompetentā kontroles iestāde ir atbildīga. Obligāto kontroles līmeni, kas minēts pirmajā daļā, var sasniegt katras kompetentās kontroles iestādes vai katra tiesību akta vai standarta vai tiesību aktu vai standartu kopas līmenī. Gadījumos, kad pilnvarotie maksātāji neveic pārbaudes, kā to paredz 42. pants, obligāto kontroles līmeni tomēr var sasniegt katra pilnvarotā maksātāja līmenī. Ja attiecīgajiem tiesību aktiem un standartiem piemērojamos tiesību aktos jau ir noteikts obligātais kontroles līmenis, to cik vien iespējams piemēro pirmajā daļā minētā obligātā kontroles līmeņa vietā. Tāpat dalībvalstis var lemt, ka par jebkuriem neatbilstības gadījumiem, kas konstatēti, veicot pārbaudes uz vietas, kuras tiek veiktas ārpus pirmajā daļā minētās izlases un saskaņā ar tiesību aktam un standartiem piemērojamajiem tiesību aktu noteikumiem, jāziņo attiecīgajai kompetentajai kontroles iestādei, kas ir atbildīga par attiecīgo tiesību aktu vai standartu, un šī iestāde veic neatbilstības gadījumu uzraudzību. Piemēro šīs sadaļas noteikumus. 2. Ja pārbaudēs uz vietas tiek konstatēta ievērojama neatbilstības pakāpe attiecīgajam tiesību aktam vai standartam, nākamajā kontroles periodā uz vietas veicamo pārbaužu skaitu attiecībā uz šo tiesību aktu vai standartu palielina. 45. pants Kontrolizlases izraudzīšanās 1. Neierobežojot pārbaudes, ko veic kā to neatbilstības gadījumu uzraudzību, kas darīti zināmi kompetentajai kontroles iestādei jebkādā citādā veidā, saskaņā ar 44. pantu pārbaudāmās saimniecības attiecīgā gadījumā izraugās, pamatojoties uz riska analīzi atbilstoši spēkā esošajiem tiesību aktiem vai uz riska analīzi atbilstoši prasībām vai standartiem. Šāda riska analīze var būt atsevišķas saimniecības līmenī vai saimniecību kategorijas vai ģeogrāfisko zonu līmenī, vai, piemērojot šā panta 3. punkta otrās daļas b) apakšpunktu, uzņēmumu līmenī. Veicot riska analīzi, ņem vērā vienu vai abus šādus aspektus: a) lauksaimnieka piedalīšanās lauksaimnieku konsultatīvajā sistēmā, kas paredzēta Regulas (EK) Nr. 1782/2003 13. un 14. pantā; b) lauksaimnieka piedalīšanās sertifikācijas sistēmā, ja attiecīgā shēma ir saistīta ar attiecīgajām prasībām vai standartiem. 1.a Lai nodrošinātu reprezentativitāti, pēc nejaušības principa jāizraugās 20 % līdz 25 % no minimālā to lauksaimnieku skaita, attiecībā uz kuriem jāveic pārbaude uz vietas, kā paredzēts 44. panta 1. punktā. Tomēr, ja lauksaimnieku skaits, kuriem veic pārbaudes uz vietas, pārsniedz minimālo lauksaimnieku skaitu, kuriem veic pārbaudes uz vietas atbilstīgi 44. panta 1. punkta pirmās daļas noteikumiem, pēc nejaušības principa izraudzīto lauksaimnieku skaits papildu atlasē nedrīkst pārsniegt 25 %. 1.b Kontrolizlases daļēju izraudzīšanos attiecīgā gadījumā drīkst veikt pirms attiecīgā pieteikšanās perioda beigām, pamatojoties uz pieejamo informāciju. Pagaidu izlase jāpapildina, kad pieejami visi attiecīgie pieteikumi. 2. Lauksaimnieki, kas jāpārbauda atbilstīgi 44. pantam, jāizraugās no to lauksaimnieku izlases, kuri jau ir izraudzīti, ievērojot 26. un 27. pantu, un uz kuriem attiecas attiecīgās prasības vai standarti. 3. Atkāpjoties no 2. punkta prasībām, lauksaimniekus, kas jāpārbauda atbilstīgi 44. pantam, drīkst izraudzīties no to lauksaimnieku vidus, kuri iesnieguši pieteikumus atbalstam atbilstīgi atbalsta shēmām tiešajiem maksājumiem Regulas (EK) Nr. 1782/2003 2. panta d) punkta nozīmē un kuriem ir pienākums ievērot attiecīgās prasības vai standartus. Tādā gadījumā: a) ja, pamatojoties uz saimniecības līmenī piemērojamu riska analīzi, tiek secināts, ka lauksaimnieki, kuri nesaņem tiešo atbalstu, rada lielāku risku nekā lauksaimnieki, kuri ir pieprasījuši atbalstu, lauksaimniekus, kuri pieprasījuši atbalstu, var aizstāt ar lauksaimniekiem, kuri nav saņēmuši atbalstu. Šādā gadījumā pārbaudīto lauksaimnieku kopskaits tomēr sasniedz 44. panta 1. punktā paredzēto kontroles līmeni; šādas aizstāšanas iemeslus pienācīgi pamato un dokumentē; b) riska analīzi var veikt nevis saimniecību līmenī, bet gan uzņēmumu, jo īpaši kautuvju, tirgotāju vai piegādātāju līmenī, ja šāda analīze ir efektīvāka. Tādā gadījumā šādi veiktās lauksaimnieku pārbaudes var ieskaitīt 44. panta 1. punktā paredzētajā kontroles līmenī. 4. Var nolemt apvienot 2. un 3. punktā noteikto procedūru piemērošanu, ja šāda apvienošana paaugstina kontroles sistēmas efektivitāti.”